2. påskedag starter med masser af sol, men også i den lave ende af termometret. En stille og klar nat har nemlig fået temperaturen til at dale til under frysepunktet flere steder. Koldest har det været ved Horsens, hvor termometret i de tidlige morgentimer kravlede ned på 3,5 graders frost. I resten af landet ligger temperaturen på mellem 2 graders frost og 3 graders varme. Langs kysterne er det lidt lunere. Lidt lunere bliver det også i løbet af dagen. Når solen efterhånden får mere magt, vil man få over 15 graders varme, hvor det bliver varmest. Solen får masser af plads på en skyfri himmel. Kun over de nordligste og østligste egne kan himlen fremstå mere mælkehvid på grund af højtliggende skyer. Temperaturen når i løbet af formiddagen op mellem 10 og 13 graders varme. Da der næsten ingen vind er, kan man hurtigt få glæde af forårssolens varme. Store forskelle I eftermiddag er det fortsat med solrigt påskevejr i hele landet. Dog vil solen over de østlige landsdele fremstå mere sløret. Et område med cirrusskyer forventes at trække ind over dele af landet i dagens løb. Cirrusskyer er højtliggende tynde skyer, hvor solen sagtens kan skinne igennem. Temperaturmæssigt topper vi med mellem 15 og 17 grader. Varmest bliver det i den vestlige halvdel af Jylland og ved Hovedstadsområdet. Men der vil være store forskelle i temperaturen på tværs af landet. Ved kyster med pålandsvind kommer man ikke meget over 5 til 7 graders varme. Det skyldes, at vinden her har bevæget sig over det kolde havvand, mens landområder har nemmere ved at blive varmet op af solen. Der venter en klar aften i det meste af landet. Dermed vil de fleste få en flot solnedgang, når solen går ned mellem klokken 20.10 og 20.39. Med de svage vindforhold, venter der endnu en nat, hvor temperaturen kan dale ned til omkring frysepunktet.
Temperaturen topper med omkring 17 graders varme, når det bliver varmest.